Урысейм и тенджыз флотым и ныпыр дыгъуасэ щаIэтащ «Эльбрус» кхъухьым. Абы и щIыхькIэ Североморск къалэм щекIуэкIа гуфIэгъуэм хэтащ икIи къыщыпсэлъащ КIуэкIуэ Юрий
Североморск къалэм дыгъуасэ щекIуэкIащ тылыр къызэгъэпэщыным- кIэ IэнатIэм хиубыдэ «Эльбрус» кхъухьым къэралым и тенджыз флотым и ныпыр зэрыщаIэтам теухуа гуфIэгъуэ. Абы ирихьэлIащ Урысейм зыхъумэжыныгъэмкIэ и министрым и къуэдзэ, армэм и генерал Булгаков Д. В., Ищхъэрэ флотым и командующэ адмирал Евменов Н. А., Къэбэрдей-Балъкъэрым и Iэтащхьэ КIуэкIуэ Ю. А., Мурманскэ областым и губернатор Ковтун М. В. сымэ.
Булгаков Д.В. Ищхъэрэ флотым къулыкъу щызыщIэхэм я пащхьэм къыщыщыпсалъэм КIуэкIуэ Юрий фIыщIэ ин яхуищIащ Урысейм ЗыхъумэжыныгъэмкIэ и министерствэм, Ищхъэрэ флотым я унафэщIхэм, Мурманскэ областым и губернаторым. КIуэкIуэ Юрий къыхигъэщхьэхукIащ «Эльбрус» кхъухьыр Хэку зауэшхуэм и зэманым лIыгъэшхуэ къэзыгъэлъэгъуа Ищхъэрэ флотым зэрыхиубыдэр: «Дэ дрогушхуэ а лъэхъэнэ гугъум щыгъуэ Къэбэрдей-Балъкъэрым щыщ адмирал Головко Арсений Григорий и къуэр Ищхъэрэ флотым и командующэу зэрыщытам. Абы и цIэр республикэм и къалэхэм, районхэм я уэрамхэмрэ школхэмрэ фIащащ, и фэеплъыр езыр щалъхуа Прохладнэ къалэм щагъэуващ».
Республикэм и Iэтащхьэм къигъэлъэгъуащ флотым къыпэщыт къалэн инхэр икIи жэуаплыныгъэшхуэ зыпылъхэр гъэзэщIэнымкIэ дэIэпыкъуэгъу нэсу щыты-ну кхъухьым и экипажым зэрыщы-гугъыр.
Апхуэдэу дыгъуасэ Iэ щIадзащ Ищхъэрэ флотымрэ Къэбэрдей-Балъкъэрымрэ зэрызэдэлэжьэнум теухуа зэгурыIуэныгъэм.
«Дзэ-тенджыз флотымрэ Къэбэрдей-Балъкъэр Республикэмрэ илъэс куэд лъандэрэ быдэу зэпыщIащ икIи зэныбжьэгъугъэ быдэ яку дэлъщ. Илъэс зыбжанэ лъандэрэ Балтийскэ флотым хэту къыпэщыт къалэнхэр ехъулIэныгъэкIэ егъэзащIэ псыщIагъырыкIуэ кхъухьхэм ебэн «Къэбэрдей-Балъкъэр» кхъухьым. Дэ абы и экипажым дыпыщIащ икIи куэдрэ дыкIэлъокIуэ. Быдэу си фIэщ мэхъу нобэ Iэ зыщIэддза зэгурыIуэныгъэм и фIыщIэкIэ дзэ-тенджыз флотым худиIэ пыщIэныгъэхэр нэхъри быдэ зэрыхъунур. «Эльбрус» кхъухьым къулыкъу щызыщIэхэми зэи шэч къыщIытрахьэн щыIэкъым Къэбэрдей-Балъкъэрыр сытым дежи абыхэм я щIыб къыдэту зэрыщытынум», — жиIащ КIуэкIуэ Юрий.
«Эльбрус» кхъухьым къалэн зэмылIэужьыгъуэхэр игъэзэщIэнущ: хьэлъэ-хэр игъэIэпхъуэнущ, гидрографие къэхутэныгъэхэр иригъэкIуэкIынущ, гузэвэ- гъуэ хэхуа адрей кхъухьхэм ядэIэпыкъунущ. Мыр иджырей IэмэпсымэхэмкIэ къызэрызэгъэпэщам и фIыщIэкIэ хьэлъэхэр кхъухь тедзапIэхэм я мызакъуэу тенджызым и куми щрилъхьэфынущ, къыщрихыфынущ. А псоми къадэкIуэу «Эльбрус» кхъухьым псы щIагъым щы-лэжьэнухэр къришэкIынущ, абы папщIэ барокамерэкIэ къызэгъэпэщащ.
КъБР-м и Iэтащхьэм кхъухьым и зэфIэкIхэр зригъэлъэгъуащ, абы къулыкъу щызыщIэхэм епсэлъащ, апхуэдэу федеральнэ, щIыналъэ хъыбарегъащIэ IуэхущIапIэхэм я лэжьакIуэхэр зыщIэупщIа-хэм я жэуапхэр яритащ.
КъБР-м и Iэтащхьэмрэ Правительствэмрэ я пресс-IуэхущIапIэ.
